Ir-Regolament tal-Kummissjoni (KE) Nru 1495/97
tad-29 ta’ Lulju 1997
li jistabbilixxi miżuri speċjali ta’ deroga mir-Regolament (KEE) Nru 3719/88 dwar iċ-ċanga u l-vitella
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 805/68 tas-27 ta’ Ġunju 1968 fuq l-organizzazjonji komuni tas-suq fiċ-ċanga u l-vitella [1], kif l-aħħar emendat permezz tar-Regolament (KE) Nru 2222/96 [2], u b’mod partikulari l-Artikolu 13 (12) tiegħu,
Billi r-Regolament tal-Kummissjoni (KEE) Nru 3719/88 [3], kif l-aħħar emendat permezz tar-Regolament (KE) Nru 1404/97 [4], jistabbilixxi regoli dettaljati għall-applikazzjoni tas-sistema ta’ liċenzi għall-importazzjoni u l-esportazzjoni u ċertifikati ta’ ffissar bil-quddiem għall-prodotti agrikoli;
Billi r-Regolament Tal-Kummissijoni (KE) Nru 1445/95 [5], kif l-aħħar emendat permezz tar-Regolament (KE) Nru 266/97 [6], jistabbilixxi regoli għall-applikazzjoni għall-liċenzi ta’ importazzjoni u esportazzjoni fis-settur taċ-ċanga u il-vitella;
Billi, wara każijiet ta’ l-ispongiform encephalopathy bovina fl-Irlanda, miżuri sanitarji meħuda mill-awtoritajiet Eġizzjani fir-rigward ta’ l-esportazzjoni ta’ ċanga u vitella Irlandiża għamlu ħafna ħsara lill-interessi ekonomiċi ta’ l-esportaturi u billi s-sitwazzjoni li nħolqot minħabba f’hekk affettwat b’mod ħażin il-possibilitajiet ta’ esportazzjoni stipulati fir-Regolament (KEE) Nru 3719/88;
Billi għalhekk hemm bżonn li jiġu limitati konsegwenzi dannużi ta’ dan it-tip billi jiġu adottati miżuri speċjali sabiex l-operazzjonijiet ta’ esportazzjoni li ma’ jkunux tlestew minħabba ċ-ċirkustanzi hawn fuq msemmija jkunu jistgħu jiġu regolarizzati;
Billi l-miżuri stipulati f’dan ir-Regolament huma skond l-opinjoni tal-Kumitat ta’ Ġestjoni għaċ-Ċanga u l-Vitella,
ADOTTAT DAN IR-REGOLAMENT:
Artikolu 1
1. Dan ir-Regolament għandu japplika għall-prodotti li huma riferuti fil-Kategorija 3 elenkata fl-Anness III tar-Regolament (KE) Nru 1445/95 li għalih liċenzi tal-esportazzjoni li jindikaw ‘l-Eġittu’ fis-Sezzjoni 7 li kienu maħruġa fl-Irlanda fil-perijodu bejn it-30 ta’Ottubru 1996 u l-31 ta’ Diċembru 1996.
2. Dan ir-Regolament għandu japplika biss fejn l-esportaturi konċernati jipprovdu provi li jissodisfaw lill-awtoritajiet kompetenti li ma’ jkunx irnexxielhom iwettqu operazzjonjiet ta’ esportazzjoni minħabba l-miżuri sanitarji adottati mill-awtoritajiet tal-pajjiż terz ta’ destinazzjoni.
Artikolu 2
Fuq applikazzjoni tad-detentur, il-liċenzi ta’ esportazzjoni maħruġa għall-finijiet tar-Regolament (KE) Nru 1445/95 fil-perijodu bejn it-30 ta’ Ottubru 1996 u l-31 ta’ Diċembru 1996 għandhom jiġu kanċellati u s-sigurtajiet meħlusa.
Artikolu 3
Kull nħar ta’ Ħamis l-Irlanda għandha tinnotifika il-kwantitajiet ta’ prodotti konċernati matul il-ġimgħa ta’ qabel mill-miżura stipulata fl-Artikolu 2, bl-ispeċifikazzjoni tad-data tal-ħruġ tal-liċenzi.
Artikolu 4
Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-29 ta’ Lulju 1997.